## El Departament de Salut de l’Hospital General d’Elx reforça els seus servicis durant les festes de la ciutat

*** L’hospital il·licità treballarà de manera coordinada amb la Unitat de Cremats de l’Hospital General d’Alacant**

El Departament de Salut de l’Hospital General Universitari d’Elx reforçarà el seu personal un altre any més com a mesura preventiva davant la possible arribada de pacients durant la Nit de l’*Albà*. Addicionalment, també serà reforçada la nit del 14 al 15, la Nit de la *Roà*, davant previsibles necessitats d’atenció.

D’esta manera, l’Hospital General Universitari i els punts d’atenció sanitària d’Atenció Primària reforçaran alguns dels seus servicis la nit del 13 al 14 d’agost, data en què se celebra la Nit de l’*Albà*, i també en dies posteriors.

En este sentit, es reforçaran especialment els equips mèdics i d’infermeria en servicis com Oftalmologia, Traumatologia, Medicina Interna, Cirurgia i Urgències, així com personal no sanitari en servicis com admissió, neteja o en l’àrea d’informàtica, entre altres.

El departament habilitarà també en dies posteriors, en cas de necessitat, una consulta específica d’Oftalmologia a l’hospital, dotada amb dos especialistes i un TCAE (tècnic en Cures Auxiliars d’Infermeria), per a realitzar revisions de pacients amb afeccions oculars per ús de pólvora o per traumatismes. També s’obrirà la Unitat d’Esterilització amb dos TCAE per a preparar material en el cas de necessitat.

Cal destacar que l’hospital treballarà de manera coordinada amb la Unitat de Cremats de l’Hospital General d’Alacant i que hi ha un protocol d’actuació elaborat a este efecte. A més, s’obrirà una consulta específica de Cirurgia Plàstica l’endemà per a continuar atenent pacients

**Punts d’Atenció Sanitària**

Per la seua part, en el Punt d’Atenció Sanitària (PAS) d’Altabix, ampliarà entre el 13 i el 17 d’agost el seu equip, que compta habitualment amb tres metges i dos infermers, amb personal mèdic i d’infermeria addicional. També es reforçarà el Punt d’Atenció Continuada (PAC) de Santa Pola, que compta habitualment amb tres especialistes.

A més, el centre salut de l’Altet té atenció 24 hores tot l’any i prestarà atenció d’urgències als pacients de l’Altet, Arenales del Sol, Torrellano, Valverde i Balsares i atendrà també possibles ferits de la Nit de l’*Albà*. El PAC d’este centre també comptarà amb personal de reforç.

Fecha: 11/08/2025